P. Hrušovský, podpredseda NR SR: (2001-10-25):
Po druhé, v súlade s rokovacím poriadkom pán poslanec položil otázku a predsedajúci postupuje pri tom, ako vedie hodinu otázok. Takže, vaše námietky proti zneužitiu rokovacieho poriadku na hodine otázok neakceptujem. Končím hodinu otázok, páni poslanci. (Hlasy zo sály.) M. Andel, podpredseda NR SR: Budeme pokračovať, ako už povedal kolega Hrušovský. Prosím o pokoj v rokovacej miestnosti. Prosím, nech sa páči, ale teraz je ďalší bod rokovania. Môžete sa ísť popýtať a spolu sa o tom porozprávať mimo rokovacej miestnosti. Priatelia, ako som povedal, ďalším bodom nášho rokovania sú interpelácie poslancov . Žiadam ministrov vlády Slovenskej republiky, aby počas tohto bodu zotrvali v rokovacej miestnosti. Chcem povedať, že do interpelácií sa prihlásili 3 poslanci, a to v poradí: pán poslanec Bohunický, pán poslanec Kotian, pán poslanec Krajči. Priatelia, písomne som prečítal troch. Tak by som prosil, aby ste sa proste neponáhľali, pokiaľ sme ešte neskončili jednu vec, nemôžeme začať. Ja vás, pán kolega, k tomu vyzvem. Ale už sa upokojte, prosím. Kolegyne, kolegovia, na úvod by som vás chcel iba upozorniť, že podľa § 129 ods. 4 zákona o rokovacom poriadku ústne prednesená interpelácia nezbavuje poslanca povinnosti odovzdať svoju interpeláciu písomne predsedovi Národnej rady Slovenskej republiky. Zároveň upozorňujem, že prepis záznamu interpelácie Kanceláriou Národnej rady Slovenskej republiky nenahrádza povinnosť poslanca doručiť písomné znenie ústne prednesenej interpelácie predsedovi Národnej rady Slovenskej republiky. V tejto súvislosti chcem požiadať poslancov, aby písomné znenie interpelácie doručili predsedovi Národnej rady, podčiarkujem, cez podateľňu Národnej rady Slovenskej republiky. Takže ako prvý má slovo pán poslanec Bohunický. Pán kolega, nech sa páči, máte slovo. Ďalších kolegov by som požiadal o pokoj v rokovacej miestnosti. P. Bohunický, poslanec: Vážená Národná rada, vážený pán podpredseda, vážená pani ministerka, vážení páni ministri, vážený pán podpredseda vlády, dovoľte mi, aby som predložil interpeláciu na ministra školstva Slovenskej republiky pána Milana Ftáčnika k aktuálnym otázkam štúdia verejnej správy na Filozofickej fakulte Univerzity sv. Cyrila a Metoda v Trnave. Vážený pán minister, myšlienka štúdia verejnej správy na Filozo-fickej fakulte Univerzity sv. Cyrila a Metoda v Trnave vznikla už v roku 1997, keď bola založená univerzita. Prípravné práce pre tento študijný odbor boli na fakulte realizované v rámci plánu vytvoriť Fakultu verejnej správy. Študijný odbor bol pôvodne Akreditačnou komisiou odsúhlasený, ale nebol potvrdený ministerstvom školstva. Z toho dôvodu ostala verej-ná správa ako spoločenskovedný študijný odbor predbežne na filozofic-kej fakulte univerzity, ktorá vytvárala a doteraz vytvára podmienky na jeho úspešný rozvoj, zabezpečovala jeho vyučovanie a pripravovala podklady na akreditáciu. Po počiatočných nezhodách v orientácii štúdia na právo alebo na ekonomiku bol obsah upravený ako spoločenskovedná disciplína vysti-hujúca široké a aktuálne otázky verejnej správy. Obsah štúdia v študijnom odbore verejná správa bol podporený aj vyjadrením štátneho tajomníka Ministerstva vnútra Slovenskej republiky Ivana Budiaka, ktorý zdôraznil, že študijný odbor je v plnom súlade s aktuálnymi požiadav-kami pri príprave odborníkov na transformáciu verejnej správy. V jeho obsahu sú funkčne zakomponované jednak predmety ekonomických, právnych a iných spoločenskovedných disciplín: sociológia, psychológia, rétorika, komunikácia, vrátane nevyhnutnej jazykovej prípravy. V procese vyučovania študenti získavajú najnovšie teoretické poznatky i praktické zručnosti z podmienok verejnej správy Slovenskej republiky. Táto príprava je zvlášť potrebná v súčasnej etape transfor-mácie verejnej správy, keď absolventi študijného odboru môžu byť prvými absolventmi s prínosom pre prax. Toto konštatovanie je možné overiť aj v procese záverečných skúšok, na ktorých by sa mali zúčastniť aj odborníci z iných vysokých škôl. Aj pri akreditácii sa očakáva výraznejšie uplatnenie objektívnych kritérií pri hodnotení odbornej úrovne vzdelávania a vedeckovýskumnej činnosti platných pre všetky vysoké školy. Z toho dôvodu je zarážajúce konštatovanie Akreditačnej komisie, že Filozofická fakulta Univerzity sv. Cyrila a Metoda v Trnave svojím vzdelávacím a vedeckým zameraním nie je schopná zabezpečiť rozvoj študijného odboru verejná správa. Profil absolventa je podľa nej dia-metrálne odlišný od profilu fakulty. Uvedené konštatovanie Akreditačnej komisie je v príkrom rozpore so skutočnosťou, ktorú je možné si overiť priamo na Filozofickej fakulte Univerzity sv. Cyrila a Metoda v Trnave. Filozofická fakulta môže v zimnom semestri tohto školského roka promo-vať 86 absolventov bakalárskeho štúdia súčasného 4. ročníka siedmeho semestra a v júni roku 2002 ďalších 40 absolventov bakalárskeho štúdia. V Trenčíne sú zatiaľ poslucháči 2. ročníka bakalárskeho štúdia, v Ko-šiciach poslucháči 4. ročníka magisterského štúdia. Nakoniec absolventi Filozofickej fakulty môžu dokázať v praxi správnosť orientácie ich štúdia a pomôcť pri prípadných korekciách študijných plánov odboru verejná správa. Ich pôsobnosť bude celoslovenská, lebo zo súčasných 181 poslucháčov je 63, t. j. 35 % z Trnavského kraja, 25, t. j. 14 % z Nitrianskeho kraja, 23, t. j. 13 % z Bratislavského kraja, 20, t. j. 11 % z Trenčianskeho kraja, 20, t. j. 11 % zo Žilinského kraja, 11, t. j. 6 % z Košického kraja, 10, t. j. 5,5 % z Banskobystrického kraja a 9, t. j. 4,5 % z Prešovského kraja. Počet študentov ukazuje, že odbor študovaný v Trnave  môže po-krývať potreby odborníkov v oblasti verejnej správy predovšetkým v Trnavskom, Nitrianskom a Bratislavskom kraji a prípadne aj v ďalších krajoch Slovenskej republiky. Perspektívne je možné uvažovať o prednostnom prijímaní poslucháčov z Trnavského kraja, čo môže tomuto kraju výrazne pomôcť. V ostatných krajoch Slovenska môžu v tejto oblasti pomáhať predovšetkým univerzity lokalizované v iných mestách. Keď porovnáme učebné plány študijného odboru na ďalších univer-zitách, kde je možné študijný odbor verejná správa študovať, veľmi sa nelíšia. Bolo by potrebné pri hodnotení tohto problému, teda akreditácie študijného odboru zanechať sváry a politické pozadie problému a obrátiť sa skutočne na objektívne odborné hodnotenie z oblasti dosiahnutých výsledkov s ohľadom na spoločenskú potrebu absolventov. Nepovažu-jeme za únosné stále prichádzať s novými výhradami voči výučbe verejnej správy na Univerzite sv. Cyrila a Metoda, ustavične spo-chybňovať dosiahnuté výsledky, uznávať prácu študentov i pedagógov a tým vnášať medzi členov akademickej obce neistotu a strach z budúc-nosti. Každé negativistické hodnotenie dosiahnutých výsledkov je vážnou prekážkou úspešného rozvoja nielen tohto študijného odboru, ale aj celej fakulty. Odporúčania Akreditačnej komisie Ministerstvu školstva Slo-venskej republiky, aby študenti 3. a 4. ročníka vykonali štátne skúšky a obhajobu záverečnej práce v bakalárskom štúdiu na tej fakulte, ktorá už má takéto právo priznané a presun finančných prostriedkov na tú fakultu, na ktorej študenti 1. a 2. ročníka dokončia štúdium, je priamou likvidáciou odboru verejná správa na Filozofickej fakulte Univerzity sv. Cyrila a Metoda v Trnave. Univerzita sa snaží vytvárať primerané podmienky na realizáciu kvalitného vzdelávania a vedeckovýskumnej činnosti nielen v oblasti verejnej správy, ale aj v ďalších študijných odboroch. Nakoniec aj vyučujúci na Katedre verejnej správy Univerzity sv. Cyrila a Metoda v Trnave  sú naslovovzatí odborníci na čele s garantkou odboru doc. Ing. Martou Hamalovou. K výčitke Akreditačnej komisie o povahe externých pracovníkov na štúdium v odbore verejná správa pripomínam, že z celkového počtu 42 pedagógov, ktorí pôsobia na študijnom odbore verejná správa, na plný úväzok pracuje 25 pedagogických pracovníkov, čo je 59,5 %, na čiastočný úväzok 17 pracovníkov, čo je 40,5 %, okrem toho tam pôsobia 3 externisti. Z uvedeného vyplýva, že záver Akreditačnej komisie, že výučba v 2. a 3. ročníku je v rozsahu viac ako 50 % zabezpečovaná externistami, nie je pravdivý. Preto môžeme otvorene postaviť otázku, kedy prestanú ustavičné útoky proti Univerzite sv. Cyrila a Metoda v Trnave, ktorá sa statočne snaží odstraňovať existujúce nedostatky svojho rastu a obetavou prácou svojich pedagógov prispieva k zvy-šovaniu vzdelanostnej úrovne obyvateľov Slovenska, najmä keď chceme prijať na vysoké školy 30 % mládeže príslušného populačného ročníka. Trvajme na zvyšovaní kvality, ale nespochybňujme a neuchyľujme sa k negativistickému ovplyvňovaniu verejnej mienky a znechucovaniu pozna-nia chtivej mládeže, ktorá na tejto univerzite už vyše štyri roky žije v neistote pri získavaní svojej vysokoškolskej kvalifikácie. Vážený pán minister, na základe uvedeného vás chcem požiadať o dve veci, aby ste vo vhodnom termíne osobne prijali na Ministerstve školstva Slovenskej republiky zástupcov študentov odboru verejnej správy Filozofickej fakulty Univerzity sv. Cyrila a Metoda v Trnave, tak ako o to požiadali listom zo 16. októbra 2001. Po druhé, aby ste v súlade s odporúčaním vedenia fakulty a v súlade s návrhom pracovnej skupiny Akreditačnej komisie zriadili študijný odbor verejná správa na Univerzite sv. Cyrila a Metoda v Trnave a dočasne ho akreditovali na Filozofickej fakulte. Otázka je aktuálna vzhľadom na štvorročné štúdium 86 študentov 4. ročníka a 100 študentov 3. ročníka. Ďakujem za pozornosť. M. Andel, podpredseda NR SR: Ďakujem, pán kolega, za vaše vystúpenie. Slovo má teraz pán poslanec Kotian. Pripraví sa pán poslanec Krajči. Kolegovia, trošku tichšie by som prosil v rokovacej miestnosti.